Rusia a asigurat miercuri, 6 martie, că Kremlinul nu se va amesteca în alegerile prezidenţiale care se vor defăşura în noiembrie în SUA, reafirmând că nici nu a făcut acest lucru la cele două scrutine precedente, în pofida acuzaţiilor Washingtonului, şi a estimat pe de altă parte că Occidentul se joacă cu focul prin dezbaterea lansată de preşedintele francez Emmanuel Macron despre o eventuală trimitere de trupe străine în Ucraina, consemnează Reuters.
Dmitri Peskov, purtătorul de cuvânt al președintelui rus Vladimir Putin, afirmă că Rusia nu dictează nimănui cum să trăiască, şi nici nu dorește ca alţii să dicteze viața rușilor.
"Niciodată nu ne-am amestecat în alegerile din SUA", a spus purtătorul de cuvânt al preşedintelui rus Vladimir Putin, Dmitri Peskov, într-o prelegere susţinută în faţa unor studenţi pe tema stereotipurilor despre Rusia.
"Nici de data aceasta nu intenţionăm să ne amestecăm (...) Noi nu dictăm nimănui cum să trăiască, şi nici nu dorim ca alţii să ne dicteze nouă", a continuat Peskov.
El s-a referit astfel şi la alegerile prezidenţiale ce se desfăşoară în Rusia pe 27 martie, avertizând că nicio tentativă străină de imixtiune în acest scrutin nu va fi tolerată. Rusiei nu-i pasă de criticile occidentale asupra acestui vot, a atras atenţia purtătorul de cuvânt al Kremlinului. În lipsa unui miracol, Putin este sigur că va câştiga scrutinul fără probleme.
Rapoarte întocmite în SUA de serviciile secrete şi de un procuror special susţin că Rusia s-a amestecat amplu şi sistematic în alegerile prezidenţiale americane din 2016 şi 2020 prin operaţiuni de influenţă pentru a-l sprijini pe republicanul Donald Trump, care a câştigat scrutinul din 2016 în faţa democratei Hillary Clinton, dar l-a pierdut în 2020 în faţa democratului Joe Biden, iar scrutinul de anul acesta ar urma să fie o reeditare a celui din 2020 între Trump şi Biden.
Între timp, războiul din Ucraina a declanşat cea mai profundă criză în relaţiile Rusiei cu Occidentul de la criza rachetelor din Cuba din anul 1962, iar Putin a avertizat SUA, UE şi NATO că riscă să provoace un război nuclear dacă trimit trupe în Ucraina, ţară care a primit un ajutor militar semnificativ din partea aliaţilor săi occidentali, dar cu toate acestea armata ucraineană aflată în criză de muniţii şi de trupe face acum cu greu faţă unei ofensive ruse în est, în timp ce republicanii lui Trump menţin blocat în Congres un ajutor de peste 60 de miliarde de dolari cerut de Biden pentru Ucraina.
Relaţiile dintre Washington şi Moscova "probabil nu au fost niciodată mai rele", a remarcat miercuri purtătorul de cuvânt al Kremlinului. "SUA luptă împotriva noastră (a Rusiei n.red)", a mai spus el, acuzând Occidentul că se joacă cu focul discutând ideea lansată săptămâna trecută de preşedintele francez Emmanuel Macron despre posibilitatea de a fi trimise trupe străine în Ucraina "pentru ca Rusia să nu câştige acest război".
Potrivit lui Peskov, Moscova observă "multe declaraţii contradictorii" dinspre Occident cu privire la trimiterea de trupe în Ucraina, dar "simplul fapt de a discuta acest lucru este periculos". "Ei se joacă toţi cu focul", a indicat oficialul de la Kremlin, adăugând că această dezbatere, împreună cu discuţia unor ofiţeri ai armatei germane, interceptată şi publicată de Rusia şi în care acei ofiţeri analizează, printre altele, cum ar putea armata ucraineană să lovească podul Crimeii cu rachete germane Taurus, toate acestea conduc la "o degradare suplimentară a situaţiei".
Rusia este hotărâtă să-şi atingă obiectivele în Ucraina şi "este deschisă căilor politice şi diplomatice pentru a le atinge", a mai spus Peskov.